作者:元稹
標題:古社
內容:古社基址在，人散社不神。惟有空心樹，妖狐藏魅人。狐惑意顛倒，臊腥不復聞。丘墳變城郭，花草仍荊榛。良田千萬頃，佔作天荒田。主人議芟斫，怪見不敢前。那言空山燒，夜隨風馬奔。飛聲鼓鼙震，高焰旗幟翻。逡巡荊棘盡，狐兔無子孫。狐死魅人滅，煙消壇墠存。繞壇舊田地，給授有等倫。農收村落盛，社樹新團圓。社公千萬歲，永保村中民。